
PARLAMENTUL  ROMÂNIEI

CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti,   3 noiembrie  2009
Nr. Plx 490 /2009
	
	          


RAPORT  
asupra propunerii  legislative pentru completarea şi modificarea Legii privind organizarea şi funcţionarea 
Agenţiei Naţionale de Integritate
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  a fost sesizată, spre dezbatere în fond, cu propunerea legislativă pentru  completarea  şi modificarea Legii privind organizarea şi funcţionarea Agenţiei Naţionale de Integritate,  trimisă cu adresa nr.Pl-x 490 din 19 octombrie 2009 şi înregistrată cu nr.31/922 din 20 octombrie 2009. 
                 Potrivit prevederilor  art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  prima Cameră sesizată.
      Consiliul Legislativ, prin avizul nr.1023 din 14.09.2009, a avizat favorabil propunerea legislativă, cu observaţii şi propuneri.
                Guvernul  nu  a depus punctul de vedere .               
     Comisia pentru administraţie publică,amenajarea teritoriului şi echilibru ecologic  a avizat favorabil propunerea legislativă, cu amendamente, conform  avizului nr.26/ 717/27.10.2009.
                Propunerea legislativă are ca obiect de reglementare modificarea alineatului (2) al articolului 19 din Legea nr.144/2007 privind organizarea şi funcţionarea Agenţiei Naţionale de Integritate, republicată, în sensul  posibilităţii numirii în funcţiile de preşedinte, vicepreşedinte sau inspector de integritate şi a persoanelor care au studii superioare în ştiinţe administrative. Totodată se propune şi modificarea condiţiei de a nu fi făcut parte dintr-un partid politic, de la 3 ani la 2 ani.
                     În conformitate cu prevederile art. 61 din Regulamentul Camerei Deputaţilor, republicat, Comisia juridică, de disciplină şi imunităţi a examinat propunerea legislativă,  în  şedinţa din 3 noiembrie 2009.

                      La dezbateri au participat, în calitate de invitaţi, din partea Ministerul Justiţiei şi Libertăţilor Cetăţeneşti doamna Rodica Constantinovici – secretar de stat  şi din partea Agenţiei Naţionale pentru Integritate, domnii Horia Georgescu – secretar general şi Adrian Dumitru- director.
      La lucrări au fost prezenţi 15 deputaţi din totalul de 25 membri ai Comisiei juridice, de disciplină şi imunităţi. 
                În urma dezbaterilor, membrii  Comisiei juridice, de disciplină şi imunităţi au hotărât, cu majoritate de voturi (9 voturi pentru, 4 voturi împotrivă şi 2 abţineri), să înainteze plenului Camerei Deputaţilor  Raportul de respingere a propunerii legislative pentru modificarea şi completarea Legii privind organizarea şi funcţionarea Agenţiei Naţionale de Integritate, considerând că activitatea inspectorilor de integritate este o activitate specializată, astfel că în prezent nu este oportună lărgirea sferei de specialităţi profesionale pentru accederea în structurile acestei Agenţii.
În raport cu obiectul şi conţinutul reglementării, proiectul de lege face parte din categoria legilor organice.

                             PREŞEDINTE ,                          SECRETAR,                                
                             Daniel BUDA                         Gabriel ANDRONACHE
  Red..  consilier    Cecilia Păduroiu

